钦定古今图书集成/明伦汇编/官常典/第637卷 > 陆伟
## 钦定古今图书集成/明伦汇编/官常典/第637卷 > 陆伟

按《山西通志》：“伟字仲奇，钱塘人。成化初授泽州知州。
时州罹洊饥，人相食，伟奏发内帑，沿门赈救，全活数
万人，人绘像而生祀之。州多宗室，分封和买并吞之
害，其来已久。岁时禄米后输，辱及官吏，伟悉裁之以
法。世家大族，武断乡曲，凌轹闾左者，皆禁不得，肆请
托一切不行，因相衔之，思嫁祸于伟。”嗾宗室诬奏数
事，下三法司勘谳。诏使至州，民无老少，填塞街巷称
冤。使者得其实，事白，比去，犹慰之曰：“毋以此自沮。”州
有宁山卫，军民杂处，恒患不靖。伟摄之以威，彼此帖
然。总镇中贵岁有祗候之索，所属争先取容，伟独不
与。久之，政通，人和曰：“民可使，废可兴也。”乃葺州治，新
儒学。州旧有明道程先生祠，伟曰：“先生岂泛然名宦
循吏哉？”阔其祠，至于漏泽园、常平诸仓，路涂桥梁，靡
不备举。致仕归，州民攀留数十里不绝，车至不得行，
多泣下者。